Diari Oficial de la Generalitat Valenciana


Sumari del DOGV 6500, del 12-04-2011 (2011/4050)

Resolució de 29 de març de 2011, del director general de Justícia i Menor, de la Conselleria de Justícia i Administracions Públiques, per la qual es disposa l'obertura del període d'informació pública sobre la petició de creació del Col·legi Professional de Visitadors Mèdics de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6500

Data del DOGV
:   12-04-2011

Secció del DOGV
:   V. ANUNCIS - C) ALTRES ASSUMPTES

Número del document
:   2011/4050


Organisme emissor
:   Conselleria de Justícia i Administracions Públiques

Tipus de document
:   Resolució

Resolució de 29 de març de 2011, del director general de Justícia i Menor, de la Conselleria de Justícia i Administracions Públiques, per la qual es disposa l'obertura del període d'informació pública sobre la petició de creació del Col·legi Professional de Visitadors Mèdics de la Comunitat Valenciana. [2011/4050]  
L'Estatut d'Autonomia de la Comunitat Valenciana, en l'article 49.122a, segons la redacció donada per la Llei Orgànica 1/2006, de 10 d'abril, confereix a la Generalitat competència exclusiva en matèria de col·legis professionals i exercici de professions titulades, sense perjudici del que disposen els articles 36 i 139 de la Constitució.   
L'article 7 de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, i l'article 8 del seu reglament de desplegament, aprovat pel Decret 4/2002, de 8 de gener, del Govern Valencià, disposen que la creació de col·legis professionals, amb àmbit d'actuació a la Comunitat Valenciana, sense perjuí de l'àmbit territorial dels ja existents, es farà mitjançant una llei de la Generalitat.  
En data 9 de novembre de 2010, Enrique Tomás Arteseros, en representació de la Federació Regional d'Informadors Tècnics Sanitaris d'Alacant, Castelló i València, va formular petició de creació del Col·legi Professional de Visitadors Mèdics de la Comunitat Valenciana, de conformitat amb allò que s'ha acordat per la Junta General de la dita entitat, en data 6 de novembre de 2010, segons certificat expedit pel secretari d'aquesta, amb el vistiplau del seu president.  
  
La petició referida, juntament amb la documentació que s'acompanya, una vegada esmenada, incorpora els aspectes exigits per l'article 9.5, del Decret 4/2002, de 8 de gener. La denominació que es pretén donar al col·legi és la de Col·legi Professional de Visitadors Mèdics de la Comunitat Valenciana. Si bé, produïda l'aprovació de la Llei Orgànica 1/2006, de 10 d'abril, de reforma de la Llei Orgànica 5/1982, de l'1 de juliol, d'Estatut d'Autonomia de la Comunitat Valenciana, resulta procedent adaptar d'ofici la dita denominació a la nova denominació oficial de Comunitat Valenciana, sent, en conseqüència, la denominació del col·legi la creació de la qual s'interessa la de Col·legi Professional de Visitadors Mèdics de la Comunitat Valenciana.  
Quant a la titulació professional o altres requisits, per a la incorporació al col·legi s'exigirà estar en possessió de: «títol universitari en disciplines de ciències de la salut, que oficialment habilite per a l'exercici de la professió de l'informador tècnic del medicament, o una formació específica adequada en farmacologia, com a mínim acreditada, a través de la corresponent certificat expedit per entitat o universitat, pública o privada, que tinga capacitat per a desenrotllar activitats formatives en aquesta matèria i compte amb autorització administrativa per a exercir activitats docents i impartir titulacions oficials». Sense perjudici de l'anterior, també podran incorporar-se al mateix, amb caràcter transitori, aquelles persones que acrediten, mitjançant document oficial suficient (alta i liquidació de l'Impost d'Activitats Econòmica o certificat de vida laboral de l'Institut Nacional de Seguretat Social) o certificat de les corresponents associacions professionals, l'exercici ininterromput de la professió durant més de dos anys, abans de l'entrada en vigor de la llei de creació. Acreditació que només podrà efectuar-se, com a màxim, en el termini dels tres anys següents a l'entrada en vigor aquesta.  
  
  
Igualment, a la petició s'ha acompanyat memòria destinada a motivar i justificar l'interés públic que concorre per a crear tal col·legi, que limite l'exercici professional lliure de la professió. L'interés públic en la creació del col·legi es fonamenta, en primer lloc, en la necessitat pública de regular la relació dels professionals amb el sistema de salut de la Generalitat. També s'aprecia tal interés en la necessitat professional de salvaguardar, amb rigidesa i autoritat, els valors professionals dels visitadors mèdics, el seu codi deontològic, les relacions de competència entre els professionals i la d'aquests amb els productors de medicaments i la seua posada ètica en el mercat; així com pel fet que les tasques a exercir pels professionals afectats contribueixen directament a la preservació de la societat dels riscos potencials que comporten els medicaments, i es vinculen directament amb el valor constitucional de la salut de les persones, reconegut en l'article 43 de la Constitució Espanyola.  
  
Finalment, pot constatar-se un relatiu buit normatiu entorn dels professionals de la visita mèdica o informació tècnica del medicament, que fa convenient que s'establisca una regulació, especialment quant a l'accés a la professió, a l'ordenació de l'exercici professional, i a l'existència d'una instància que represente la professió enfront dels poders públics i a les indústries del sector; amb la possibilitat que siguen els propis professionals els qui assumisquen la responsabilitat de definir les regles que han d'observar-se en l'exercici d'aquella.  
  
Quant al procediment -aportada o completada la documentació que es desprén del seu article 9, l'article 10.2, de l'esmentat Decret 4/2002- exigeix que la petició de creació d'un col·legi professional se sotmeta a informació pública, mitjançant publicació en el Diari Oficial de la Comunitat Valenciana de resolució dictada per l'òrgan competent, per la qual cosa resulta procedent sotmetre a informació pública la petició de creació del Col·legi Professional de Visitadors Mèdics de la Comunitat Valenciana, que reculla els aspectes més significatius dels previstos en l'article 9.5 del dit Decret, en particular l'existència d'un interés públic en la creació del col·legi professional, que limite l'exercici lliure de la professió, com s'ha procedit en els paràgrafs anteriors, i concedir un termini d'un mes per a la formulació d'al·legacions.   
  
Per tot allò que s'ha exposat, fent ús de les competències atribuïdes pel Decret 122/2007, de 27 de juliol, del Consell, pel qual s'aprova el Reglament Orgànic i Funcional de la Conselleria de Justícia i Administracions Públiques, i en compliment del que preveu l'article 10.2 del Decret 4/2002, de 8 de gener, del Govern Valencià, pel qual s'aprova el reglament de desplegament de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, resolc:  
  
Primer  
Sotmetre a informació pública, pel termini d'un mes, la petició de creació del Col·legi Professional de Visitadors Mèdics de la Comunitat Valenciana, a fi que els titulars de drets o interessos legítims, individuals o col·lectius, afectats per la creació de l'esmentat Col·legi, puguen formular les al·legacions que estimen pertinents en el termini indicat.  
  
  
Segon  
Les al·legacions, a què es fa referència en l'apartat anterior, dirigides al Servei d'Entitats Jurídiques d'aquesta Direcció General, es presentaran en el Registre General de la Conselleria de Justícia i Administracions Públiques, siti al carrer Avellanes, 14, de València 46832, sense perjudici de la possibilitat de fer ús de qualsevol de les oficines i formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
València, 29 de març de 2011.- El director general de Justícia i Menor: Antonio Gastaldi Mateo.